Militāro apavu valkāšanas biomehāniskie aspekti un to saistība ar apakšējo ekstremitāšu pārslodzes traumām. Promocijas darba kopsavilkums
Authors:   ,   Rīgas Stradiņa universitāte, Ņesteroviča Darja 
Published: April 2024

Profesionāls militārais dienests paredz augstas intensitātes fizisko slodzi, ieskaitot fiziskās sagatavotības treniņus, lauka taktiskās mācības un forsētus pārgājienus, kas paaugstina muskuloskeletālā traumatisma risku. Karavīru vidū muskuļu un skeleta traumas ir būtiska medicīniska problēma, kas ne tikai rada paaugstinātu finansiālu slogu uz militāro veselības aprūpi un samazina armijas kaujas gatavību, bet ir galvenais priekšlaicīgas atvaļināšanas medicīniskais iemesls NATO dalībvalstu armijās. Akūtas un pārslodzes kāju muskuloskeletālās traumas (MSKI) ir biežākas ceļa locītavas, apakšstilba un pēdas rajonā. Militāro apavu loma MSKI attīstībā pašlaik nav skaidra, un tiek ieteikta papildu pētījumu veikšana par saistību starp militāro apaviem un pārslodzes tipa traumām. Šī darba mērķis bija noskaidrot apakšējo ekstremitāšu pārslodzes traumu biežumu Latvijas Sauszemes spēku karavīriem un noskaidrot to saistību ar militāro apavu izmantošanas paradumiem un pēdu uzbūves īpatnībām. Epidemioloģiskie un klīniskie dati tika iegūti no 2018. līdz 2020. gadam. Šķērsgriezuma pētījumā par MSKI izplatību piedalījās n = 227 aktīvā dienesta karavīri un tas tika veikts ikgadējās medicīniskās pārbaudes laikā Nacionālo bruņoto spēku Nodrošinājuma pavēlniecības Medicīnas nodrošinājuma centrā. Iepriekš gūtas kāju MSKI bija sastopamas 42,7 % gadījumos, biežākās bija apakšstilba un pēdas pārslodzes traumas. Pētījuma dalībnieki, kuri izmantoja pēdas garumam neatbilstošus militāros zābakus, neatkarīgi no viņu traumu vēstures, apavu komfortu novērtēja zemāk. Gaitas analīze gan ar basām kājām, gan nēsājot militāros zābakus tika veikta gadījuma-kontroles pētījuma laikā (n = 66), grupās dalībnieki tika iedalīti atkarībā no viņu apakšstilba un pēdas pārslodzes traumu vēstures. Abās grupās novēroja, ka militāro apavu izmantošana palielina leņķi, kādā pēdas pieskarās pie atbalsta laukuma, vienlaikus stabilizē papēža kaulu un samazina pēdas locītavas kustību ātrumu. Nosacījuma loģistiskās regresijas modelis atklāja, ka tikai gaitas cikla ilguma mainība (OR = 2,71, 95 % CI 1,31–5,60), ejot basām kājām, var statistiski nozīmīgi prognozēt apakšstilba un pēdu pārslodzes traumu risku. Gaitas cikla ilguma mainības optimālā robežvērtība tika noteikta kā 1,95 %, kas ļauj paredzēt apakšstilba un pēdas pārslodzes traumu ar 56 % jutīgumu un 88 % specifiskumu. Pētījumā tika secināts, ka militāro apavu izmantošana veicina gaitas stabilitāti un simetriju. Savukārt, militāru apavu izmantošana nav saistīta ar apakšstilba un pēdu pārslodzes traumu risku. Pētījuma datu parāda, ka gaitas cikla mainība ir potenciāls riska faktors kāju MSKI attīstībā, kas sniedz pamatojumu gaitas un pēdu skrīninga vadlīniju izveidei militārās medicīnas jomā. Promocijas darbs izstrādāts Rīga Stradiņa universitātē un Nodrošinājuma pavēlniecības Medicīnas nodrošinājuma centrā, Latvijā. Aizstāvēšana: Medicīnas bāzes zinātņu, tai skaitā farmācijas, promocijas padomes atklātā sēdē 2024. gada 2. aprīlī plkst. 10:00 attālināti, tiešsaistes platformā Zoom. 3.1. Medicīnas bāzes zinātnes, tai skaitā farmācija; apakšnozare – medicīniskā biomehānika. Atslēgvārdi: gaitas analīze; gaitas mainība; karavīri; militāri zābaki; muskulo-skeletālās traumas.